Foto’s: Chaos toe vlugtelinge VN-kantore bestormChaos het by die VN se hoëkommissariaat vir vlugtelinge (VNHKV) uitgebreek (Foto: Anja van der Merwe/Maroela Media) Die polisie is Donderdagoggend ontbied toe chaos uitgebreek het nadat ŉ groep van 300 vlugtelinge die gebou van die VN se hoëkommissariaat vir vlugtelinge (VNHKV) in Pretoria bestorm het. Die vlugtelinge kamp al vir langer as ŉ maand by dié kantoor in Brooklyn en het probeer om op die VN se kantoorterrein te kom deur oor die hekke en mure te spring. Dit volg ná ŉ hofbevel Woensdag dat die vlugtelinge die area binne drie dae moet verlaat. Indien hulle nie aan die bevel gehoor sou gee nie, kan die vlugtelinge in hegtenis geneem word. Volgens Adrian Roos, ŉ DA-parlementslid vir binnelandse sake, het die huiseienaarsvereniging van Waterkloof hulle verlede week tot die Noord-Gautengse hooggeregshof gewend om die vlugtelinge van die kampterrein te verwyder. Thinus Henning, ŉ inwoner van Brooklyn, vertel daar was kennisgewings op lamppale en heinings gesit om die vlugtelinge te verwittig van die hof se besluit. Regeringsamptenare het ook Donderdag met ŉ luidspreker die vlugtelinge aangespreek en gevra om die gebied te verlaat. Die vlugtelinge kamp al vir langer as ŉ maand by die VN-kantoor in Brooklyn (Foto: Anja van der Merwe/Maroela Media) Die vlugtelinge kan binne 24 uur kennis gee of hulle appèl teen die hofbevel wil aanteken. Regter Natwarlal Ranchod het Woensdag die stadsraad van Tshwane, die departement van binnelandse sake en die polisie beveel om met die vlugtelinge in gesprek te tree om vas te stel of hulle wel wettiglik in die land is. Soos vroeër berig was inwoners bekommerd oor die gesondheidsgevare wat dié vlugtelingskamp vir hulle kan inhou, omdat vlugtelinge nie toegang tot badkamergeriewe het nie. Inwoners het ook hul misnoeë uitgespreek oor die geraas in die omgewing, die stank en rommel op die sypaadjies. Volgens Henning het misdaad beduidend toegeneem sedertdien die vlugtelinge langs die VN se kantore kamp opgeslaan het. “Baie inwoners is ook te bang om hul huise saans te verlaat,” sê hy. Volgens brig. Mathapelo Peters, woordvoerder van die polisie, is die situasie tans kalm en onder beheer. Die vlugtelinge is steeds op die VN se terrein terwyl die polisie die situasie monitor. Die polisie het die paaie rondom die VN se kantore in Brooklyn afgesper. Vlugtelinge kamp al langer as ŉ maand buite die VN se kantore in Pretoria en Kaapstad. Dié mense wil hê die VN moet hulle hervestig, omdat hulle onveilig voel in Suid-Afrika weens toenemende xenofobiese aanvalle teen hulle. Die meeste van dié groep buitelandse burgers is asielsoekers wat nie daarin kon slaag om vlugtelingstatus te verkry nie weens die land se mislukte asielbestuurstelsel. Volgens ŉ verklaring deur die VN se kantore is alle personeel vanoggend uit hul gebou verwyder.